《赵提举求作字余辞以不能工仍作诗谢之》
宋代·家铉翁

少年振臂入场屋，寸晷谩书夸拙速。
中年收敛归法度，不能为颜仅为谷。
晚岁颇为忧患困，弱腕不禁事物逐。
要之作字非所长，空腔仅存十年读。
有客来从析津头，翰墨多藏玉韫匵。
从我乞书戏我耳，为君小试知君蹙。
长笺净练雪不如，墙角鼠芒嗟已秃。
此邦椽笔广文翁，何用更向寒汀索野鹜。

作者简介：家铉翁（约1213～1297）号则堂，眉州（今四川省眉山市东坡区）人。家铉翁身长七尺，状貌奇伟，威严儒雅。以荫补官，累官知常州，迁浙东提点刑狱，入为大理少卿。宋亡，守志不仕。元成宗即位（1294），放还，赐号处士，时年八十二，后数年以寿终。《宋史》有传。有《则堂集》六卷，《彊（强）村丛书》辑为《则堂诗馀》一卷。词存三首收于《全宋词》中。